बोले- मैं राज्य स्तर का नेता; शरद पवार ने कहा- किसी एक को सारी जिम्मेदारी ठीक नहीं
Sharad Pawar Nationalist Congress Party (NCP) Reshuffle Update नेशनलिस्ट कांग्रेस पार्टी (NCP) चीफ शरद पवार ने शनिवार को पार्टी के दो नए कार्यकारी अध्यक्ष का ऐलान किया। शरद ने अपनी बेटी सुप्रिया सुले और प्रफुल्ल पटेल को यह जिम्मेदारी सौंपी
नेशनलिस्ट कांग्रेस पार्टी (NCP) चीफ शरद पवार ने शनिवार को पार्टी के दो नए कार्यकारी अध्यक्ष का ऐलान किया। शरद ने अपनी बेटी सुप्रिया सुले और प्रफुल्ल पटेल को यह जिम्मेदारी सौंपी। हालांकि शरद के भतीजे अजित पवार इस फैसले से खुश नहीं दिखे।
मुंबई में आयोजित एनसीपी के 25वें स्थापना वर्ष कार्यक्रम से वह बिना किसी से बात किए निकल गए। बाद में उन्होंने सफाई देते हुए कहा कि, सुप्रिया को कार्यकारी अध्यक्ष बनाने का फैसला पहले ही ले लिया गया था। इसमें कोई हैरानी की बात नहीं है। मैं राज्य स्तर का नेता हूं, जबकि सुप्रिया नेशनल लीडर हैं।
अजित बोले - पार्टी ने मुझे कोई जिम्मेदारी नहीं दी, यह गलत है
नाराजगी की खबरों को खारिज करते हुए अजित ने कहा, कुछ मीडिया रिपोर्टों में कहा गया है कि मैं इस बात से नाखुश हूं कि पार्टी ने मुझे कोई जिम्मेदारी नहीं दी, यह गलत है। जब शरद पवार ने इस्तीफा दे दिया था, तो हमने एक कमेटी बनाई थी।
उस समय दो फैसले लिए जाने थे। पहला शरद पवार से अपना इस्तीफा वापस लेने के लिए अनुरोध करना था और दूसरा सुप्रिया सुले को कार्यकारी अध्यक्ष के रूप में नियुक्त करना।
कमेटी के बाकी सदस्यों ने शरद पवार को अपना इस्तीफा वापस लेने के लिए राजी करने पर ध्यान केंद्रित करने की बात कही। लोकतंत्र में बहुमत का सम्मान करना होता है। इसलिए मैंने भी इस्तीफे के मुद्दे पर फोकस किया।
मैं महाराष्ट्र में विपक्ष का नेता और राज्य स्तर पर पार्टी का नेता हूं
अजित का कहना है कि वह मुख्य रूप से राज्य की राजनीति में रुचि रखते हैं। उन्होंने कहा, मैं महाराष्ट्र में विपक्ष का नेता और राज्य स्तर पर पार्टी का नेता हूं। मेरे हित राज्य स्तर पर हैं और सुप्रिया नेशनल लीडर हैं।
अजित ने 1991 में राष्ट्रीय राजनीति से अपने इस्तीफे का जिक्र किया। अजीत पवार ने बताया कि राष्ट्रीय राजनीति में उनकी कम रुचि के कारण उन्होंने स्टेट में रहना सही समझा था।
शरद ने कहा - एक व्यक्ति को सारी जिम्मेदारी देना गलत
शनिवार को कार्यकारी अध्यक्ष का ऐलान करते हुए शरद ने साफ कह दिया था कि, अजित के पास पहले से कई जिम्मेदारियां हैं। इसीलिए उनको कार्यकारी अध्यक्ष नहीं बनाया गया।
शरद ने कहा, देश में स्थिति ऐसी है कि सभी राज्यों की जिम्मेदारी केवल एक व्यक्ति को देना गलत होगा। देश भर में पार्टी के मामलों को देखने के लिए पर्याप्त हाथ होने चाहिए। ऐसे में दो कार्यकारी अध्यक्ष चुने गए।
पवार ने 2 मई को अध्यक्ष पद छोड़ा, 4 दिन बाद फैसला वापस लिया था
NCP में कार्यकारी अध्यक्ष की मांग तब उठने लगी थी, जब 2 मई को शरद पवार ने NCP अध्यक्ष पद छोड़ दिया था। हालांकि 4 दिन में ही उन्होंने अपना इस्तीफा वापस ले लिया था। उन्होंने 6 मई को प्रेस कॉन्फ्रेंस में कहा था, 'मैं पार्टी कार्यकर्ताओं और नेताओं की भावनाओं का अपमान नहीं कर सकता।
पवार ने अपने इस्तीफे के बाद नया अध्यक्ष चुनने के लिए 16 सदस्यीय कोर कमेटी बनाई थी। कमेटी की मीटिंग में पार्टी के राष्ट्रीय महासचिव प्रफुल्ल पटेल ने पवार का इस्तीफा खारिज करने के लिए प्रस्ताव पेश कर उनसे फैसला वापस लेने का अनुरोध किया था। कमेटी के बाकी सदस्यों ने भी इस प्रस्ताव का समर्थन किया और पवार का इस्तीफा नामंजूर कर दिया।
NCP से जुड़ी ये खबर भी पढ़ें...
शरद पवार-संजय राउत को जान से मारने की धमकी मिली, पुलिस ने दो को हिरासत में लिया
(NCP) चीफ शरद पवार, शिवसेना सांसद संजय राउत और उनके भाई सुनील राउत को शुक्रवार को जान से मारने की धमकी मिली। पवार को धमकी देने के मामले में मुंबई पुलिस ने दो लोगों को हिरासत में लिया है। संजय राउत ने कहा कि पुलिस ने इस मामले में कुछ लोगों को पकड़ा है। वे सभी भाजपा से जुड़े हैं। पढ़ें पूरी खबर...